Document ID: 31981D0420

Sklep Sveta
z dne 19. maja 1981
o sklenitvi Protokola o sodelovanju v boju zoper onesnaženje Sredozemskega morja z nafto in drugimi škodljivimi snovmi v primerih nezgode
(81/420/EGS)
SVET EVROPSKIH SKUPNOSTI JE -
ob upoštevanju Pogodbe o ustanovitvi Evropske gospodarske skupnosti in zlasti člena 235 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ker je na svojem zasedanju 7. in 8. aprila 1978 v Kopenhagnu Evropski svet odločil, da naj Skupnost sprejme preprečevanje in nadzor onesnaževanja morja, predvsem z ogljikovodiki, kot enega izmed svojih glavnih ciljev in je na predlog Komisije zaprosil Svet in države članice, da znotraj Skupnosti nemudoma uvedejo primerne ukrepe in da sprejmejo skupno stališče v zadevnih mednarodnih organih, predvsem glede raziskav in izvajanja učinkovitih nadzornih ukrepov zoper onesnaževanje;
ker programi varstva okolja Evropskih Skupnosti [2] poudarjajo, kako pomembno je za Skupnost, da se bojuje zoper onesnaževanje morja na splošno, in med drugim zagotavljajo ukrepanje Skupnosti za boj zoper onesnaževanje, ki ga povzročajo promet in pomorski prevozi in določajo, da je prednostna naloga varstvo morske vode, da bi ohranili ekološko ravnovesje;
ker Barcelonska konvencija o varstvu Sredozemskega morja pred onesnaževanjem z dne 16. februarja 1976 med drugim določa, da je treba sprejeti potrebne ukrepe, da se zagotovi sodelovanje v boju zoper onesnaženje Sredozemskega morja z nafto in drugimi škodljivimi snovmi v primerih nezgode;
ker člen 24 Barcelonske konvencije določa, da so Konvencija in njeni protokoli na voljo za podpis s strani Evropske gospodarske skupnosti; ker je slednja že sklenila Konvencijo o varstvu Sredozemskega morja pred onesnaženjem in Protokol o preprečevanju onesnaževanja Sredozemskega morja zaradi odmetavanja odpadkov in drugih materialov z ladij in letal;
ker Protokol o sodelovanju v boju zoper onesnaževanje Sredozemskega morja z nafto in drugimi škodljivimi snovmi v primerih nezgode zagotavlja pogodbenicam, da sodelujejo pri pripravljanju načrtov ukrepov za primere nezgod, s katerimi se podpirajo metode nadzora onesnaževanja morja z ogljikovodiki, razširjanje informacij o organizaciji virov in o novih metodah za preprečevanje in nadzor onesnaževanja in razvijajo ustrezni raziskovalni programi;
ker je nujno, da Skupnost pristopi k Protokolu v skladu s členom 26 Barcelonske konvencije, če bi se skupni tržni mehanizmi uporabljali, da se doseže eden od ciljev Skupnosti pri varstvu okolja in kakovosti življenja; ker Pogodba ne vsebuje nobene določbe glede pooblastil za sprejem takih ukrepov;
ker je za Skupnost nujno, da poleg držav članic pristopi k navedenemu Protokolu, da bi sodelovala pri izmenjavi informacij in skupnih raziskavah in tako dosegla zgornji cilj, in sicer brez poseganja v vlogo, ki jo imajo države članice v okviru Barcelonske konvencije; ker prihodnja dejanja Skupnosti s tem niso omejena;
ker navedeni protokol zagotavlja izmenjavo informacij, skupne raziskave in sodelovanje na morju, ki po svoji naravi ne sestavljajo skupnih pravil, ki bi jih lahko prizadeli dogovori, ki bi jih države članice utegnile skleniti s tem območjem;
SKLENIL NASLEDNJE:
Člen 1
Protokol o sodelovanju v boju proti onesnaževanju Sredozemskega morja z nafto in drugimi škodljivimi snovmi v primerih nezgode, se s tem odobri v imenu Evropske gospodarske skupnosti.
Besedilo protokola se priloži k temu sklepu.
Člen 2
Predsednik Sveta deponira listine o pristopu, kot je predvideno v členu 26 Barcelonske konvencije.
V Bruslju, 19. maja 1981

Labels: 5
20